Det er blevet mere trygt at tage på ferie. Siden 2012 er antallet af indbrudstyverier faldet i Aarhus.

Annonce

259 gange brød langfingrede tyve ind i et privat hjem i Aarhus Kommune i den sommerferie, der netop er forbi.

I 2012 var tallet 379, og i de fem år, der er gået, er antallet af indbrud i sommerferien - tyveknægtenes højsæson - blevet lavere og lavere.

Med Odder som undtagelse gør samme tendens sig i større eller mindre grad gældende i alle kommuner i Århus Stiftstidendes dækningsområde: I Norddjurs, Syddjurs, Favrskov, Odder og Skanderborg kommuner blev der i 2012 i alt begået 188 indbrudstyverier. I sommer måtte husejere i de fem kommuner samlet anmelde 174 indbrud til Østjyllands Politi.

Selv om antallet af sommer-indbrudstyverier er faldet - og har gjort det gennem flere år - er fungerende vicepolitiinspektør Anders Uhrskov, der står i spidsen for Østjyllands Politis indbrudsstab, ikke helt tilfreds. For ser man på hele politikredsen blev der begået 43 flere indbrud end sidste år. 477 i år og 434 i 2015.

»Og den stigning er vi da trætte af, for vi synes faktisk, at vi har gjort en stor indsats for at imødegå indbrudstyverier,« siger Anders Uhrskov.

Tallene taler for, at Østjyllands Politi skal til at målrette sin indsats mod Randers. For det er i høj grad Randers, der gør indbrudsstatistikken negativ. I Randers blev der i sommer begået 102 indbrud. Det er 48 flere end de 54 indbrud, randrusianske indbrudstyve begik i 2015.